Papersnake/gushiwen huggingface dataset:
拟玉台体七首 其三 雨中归
梅尧臣（宋代）

来时云冉冉，去值雨霏霏。莫怪罗衣湿，荆王梦罢归。
前屯登赵将军城试万人敌放三火箭忽闻传烽登高阅战虏首至自瑞云堡
陈仁锡（明代）

前屯自古瑞州城，兵火空馀一塔撑。至圣庙前剩有树，三山堡内半鸣钲。

楼台倒下貔貅静，肉薄俄惊神鬼轰。提剑须叟虏首至，将军不减赵奢名。
游贾氏南园
韩缜（宋代）

江堤杨柳碧毵毵，间访名园郡郭南。
垅麦生齐知雨足，海棠开郭觉春酣。
门前幽径通芳蕙，竹里虚亭对远岚。
风物有情应笑我，不携歌酒只清谈，
。
登台院和荅彭宪副作
白圻（明代）

夕阳高柳石桥斜，春燕衔泥掠远沙。叠嶂笼烟晴亦雨，长江浴日浪生花。

百年行役真成梦，满道尪羸重可嗟。溪上人家逢谷雨，又闻租吏索新茶。
留荆门蒙泉上三日无诗将去作二绝句谢之
项安世（宋代）

我诗只在篮舆上，兀兀荒陂自语时。
坐看飞云行看水，此时无我更寻诗。
题昭君画卷五绝
陆文圭（元代）

啮雪中郎妾不如，脱身无计谩相于。
动君莫射南飞雁，欲寄思乡万里书。
立春日舟前细雨
杨万里（宋代）

急风阵阵吹白尘，著人怪底湿衣巾。
隔溪平林横素练，起从山脚萦山面。
近山如雾复如烟，远山失却只余天。
今朝春日得春雨，润物无声非浪语。
王履道左丞见访
曾几（宋代）

近市三椽屋，斜阳一席门。
故人空厚禄，过我独高轩。
转刻求巾屦，忘形奉笑言。
性容安石缓，道许穆生存。
暝色遥岑合，归途涨水浑。
传呼听已远，依旧雀声喧。
次朱元晦韵题严居厚溪庄图
陆游（宋代）

鹤俸元知不疗穷，叶舟还入乱云中。
溪庄直下秋千顷，赢取闲身伴钓翁。
清平乐 寄徐都司
曹伯启（元代）

昨朝＊诺。世事真难托。旅舍淙淙冬雨恶。怎地觥筹交错。东篱淙有花丛。他时不避悭风。传语徐卿二子，佳怀足慰衰翁。
宫词 其六十八
张公庠（宋代）

长乐疏钟常送月，灵和垂柳只从风。还知天上人难老，颜色年年不减红。
李参政折赠黄香梅与八咏俱至用韵以谢
魏了翁（宋代）

诗翁曾住玉皇家，刚与梅花定等差。
染上鞠衣宫样浅，练裙缟帨觉无华。
汉宫春（寿梅津）
吴文英（宋代）

名压年芳，倚竹根新影，独照清漪。千年禹梁藓碧，重发南枝。冰凝素质，遣凡桃、羞濯尘姿。寒正峭，东风似海，香浮夜雪春霏。

练鹊锦袍仙使，有青娥传梦，月转参移。逋山傍莺系马，玉翦新辞。宫妆镜里，笑人间、花信都迟。春未了，红盐荐鼎，江南烟雨黄时。
送圆上人之龙舒
释正觉（宋代）

道人归作山下宾，霜筇笋屦飘孤云。
到时春满石牛谷，蔬蕨是谁相与分。
戏同诸子书所见
朱翌（宋代）

已老犹痴作蠹鱼，出门延望立须臾。
或深或浅花先后，半霁半阴云有无。
山有向人俱引领，海风无日不嘘枯。
论诗各尽诸郎意，篱落之中自可娱。
郓州新堂
曾巩（宋代）

百尺丰堂汶水滨，鲁侯清燕此逡巡。
溪寒素砾偏宜月，壁莹黄逡不受尘。
引客笙歌行处是，赏心花木四时新。
未应久作林泉生，天子今思旧学臣。
句
周煇（宋代）

卷帘试约东君问，花信风来第几番。
菊
强至（宋代）

花浓新出黄金矿，枝软轻垂绿玉条。
正色逢人何太晚，清香到酒亦终期。
篱边此意同萧瑟，霜后无言对寂寥。
凡卉不为孤艳地，渊明真赏欲争邀。
题杂画赐门正相傧 其六
朱诚泳（明代）

姑射丰标玉雪清，逋仙相对独怡情。暗香疏影诗成后，谁更黄昏咏月明。
玉楼春（桃花湾马迹）
蒋捷（宋代）

秦人占得桃源地。说道花深堪避世。桃花湾内岂无花，吕政马来拦不住。

明朝与子穿花去。去看霜蹄剜石处。茫茫秦事是耶非，万一问花花解语。
两僧相继而化有感二首 其二
释德洪（宋代）

宾朋鸳鹭门如市，声价灵延一世惊。只有片时人看好，死生那解替人行。
季夏郊墅即事
程公许（宋代）

碧琅玕绕碧梧桐，面面轩窗面面风。
剩著图书围几席，何妨门径拥蒿蓬。
黑将军邀泛舟送黄判官雪中不得赴
欧大任（明代）

浮舟不相送，飞旆便离群。河雪鱼争避，江春雁独闻。

蓝田防醉尉，瓠水忆将军。意气惟看汝，飘零更策勋。
和运司园亭·翠锦亭
孙甫（宋代）

森森栋梁材，骈空翥鸾凤。
危亭抅其间，曾不碍梁栋。
檐阴织翠纹，砌溜谐清弄。
摊饭宜昼眠，一枕华胥梦。
边日雪次典仲宣韵二首
杨公远（宋代）

天遣冯夷剪水飞，拿空万木冻龙痴。
寒思坡老玉楼句，清想刘叉冰柱诗。
谩拥地炉然竹火，更垂纸帐当罗帷。
谁知预作丰年瑞，不疗贫家眼下饥。
水调歌头（喜归）
刘克庄（宋代）

遣作岭头使，似戍玉门关。来时送者，举酒珍重祝身安。街畔小送拍笑，马上是翁矍铄，头与璧俱还。何处得仙诀，发白颊犹丹。

屋茅破，篱菊瘦，架签残。老夫自计甚审，忙定不如闲。客难扬雄拓落，友笑王良来往，面汗背芒寒。再拜谢不敏，早晚乞还山。
寄乡人袁观所
刘鹗（清代）

瑟瑟秋风吹客衣，夜凉如水曷胜悲？早知多难有今日，何得长贫似昔时？

华屋凄凉芳草合，黄金散尽壮颜衰。妻孥流转无消息，幸赖纲维有故知。
袁长官女诗（题峡山僧壁）
佚名（唐代）

刚被恩情役此心，无端变化几湮沈。

不如逐伴归山去，长笑一声烟雾深。
花月吟效连珠体十一首·其二
唐寅（明代）

春宵花月值千金，爱此花香与月阴。
月下花开春寂寂，花羞月色夜沉沉。
杯邀月影临花醉，手弄花枝对月吟。
明月易亏花易老，月中莫负赏花心。
次韵答二袁
戴表元（宋代）

相逢何草草，不念别是长。
别我我在山，别君海茫茫。
慰别有难易，我老不易忘。
今此春云篇，来别已悲伤。
春云虽多熊，与世无炎凉。
朝出山路白，暮归海天黄。
人生不免别，与君非异乡。
我诗不如云，春云解飞翔。
寄柳博士
吴莱（元代）

试续《儒林传》，南州定几人。清标腾凤翼，素手截鲸鳞。

卓荦初观国，轩腾早致身。燕秦争骋侠，邹鲁共称醇。

旅剑浑如淬，家毡在一振。于焉徵有道，自此教成均。

学术诸生识，才名六馆亲。土床然烛夜，茸帐结餐晨。

上下笙镛间，纵横俎豆陈。岐原周鼓老，阙里魏碑真。

白日需前席，青云仰后尘。山林稽猛駮，文字到祥麟。

岂独呻佔毕，犹应逐缙绅。讨论抽秘典，扈从得良臣。

绝漠幽州暗，沧波碣石邻。鸾旗飞旖旎，革辂压轮囷。

御苑材官集，离宫突骑巡。赤狐翻远译，黄鼠割时珍。

法酒蒲萄熟，天花芍药春。溯风沙鹘健，冲雪野驼驯。

北海谁求隐，东都或对宾。三关宁设险，八极总归仁。

怅望怀今古，赓歌迈等伦。短衣曾见宠，长铗每忘贫。

共往仍联驷，同吟更接茵。玉山森巨石，金水濯芳津。

本拟追枚乘，终然愧郤诜。鹿鸣来已再，鹏击去何因。

色挺淮王桂，香生楚客蘋。圣朝初荐士，江汉有垂纶。
咏史
陈普（宋代）

天生瞽瞍非无意，帝降娥皇更有心。万点历山烟雨泪，后来化作几曾参。
隋丁道护书启法寺碑
李宗瀚（清代）

隋书罕署名，道护碑传二。开皇仁寿年，兴国启法寺。

后来信居仁，书老笔亦恣。六一得其精，胡乃杨本嗜。

一夔殊已足，观乐他且置。骨体肖龙藏，倍溢妍华致。

化度虽后尘，右方阐缄秘。悦生堂不录，销夏篇不记。

两家印篆留，近入义门笥。气压集古千，源导贞观四。

其文颂金像，颇说佛灵异。我闻菩提法，妙具千手臂。

法法皆圆通，始了第一义。丁真合同参，谁问楞伽字。
咏史 其二 刘裕
陈普（宋代）

何事佛狸能度淮，中原千尺髑髅台。无巢燕子宁依树，不入乌衣巷里来。
雨后过畦
李昱（明代）

十月晴宜雨，芃芃野菜新。皇天无弃物，生意颇如人。

落箸银丝滑，倾筐翠色匀。盘餐亦多品，不信庾郎贫。
秋入三里点香营伍兼课耕兵
郭棐（明代）

川原缭绕指边城，无限搴帷问俗情。绿野黄云盈稼穑，青山晴日照蜚旌。

萧萧树色侵幨入，冉冉花芳夹道迎。先向五营精简阅，更从千亩课秋成。
宜男草
范成大（宋代）

舍北烟霏舍南浪。雪倾篱、雨荒薇涨。问小桥、别后谁过，惟有迷鸟羁雌来往。
重寻山水问无恙。扫柴荆、土花尘网。留小桃、先试光风，从此芝草琅玕日长。
答区海目城馆见寄
郑学醇（明代）

初衣久已拂缁尘，烟水遥遥寄此身。天际雄风时忆汝，怀中明月远投人。

五仙石古留洞口，九节蒲生满涧滨。玉舄只令如可接，相期挹袖追飙轮。
送王日初
杨士奇（明代）

抚州太守温如玉，自昔论交在两都。壮岁文章看擢桂，明时勋业遂分符。

临川野外春风满，华盖峰前皓月孤。邂逅相欢又相别，天寒冰雪柰长途。
中秋秭妇岸下
洪咨夔（宋代）

出蜀趋吴第一州，夕凉随意系扁舟。
十分人鲊瓮头月，一片水晶宫裹秋。
夜气长存号老鹤，天机自动舞潜虬。
得归到处皆佳思，不问西风解白头。
客有为予言笋不可食食之令人瘦者戏作二绝为解嘲 其二
周紫芝（宋代）

园蔬本自不全贫，今日真成笋作斤。已恨此生相见少，更须侬作解嘲文。
题莲 其四
李时勉（明代）

赪霞翠雾护莲房，风度晴漪漾日光。好是昆明池上见，粉红坠露散清香。
十一月宿於潜
汪宗臣（宋代）

蜂迷蜜瓮术丝香，蚁泛花甆碧玉浆。
县僻人稀寒日晚，古松樛翠出危墙。
程倅春行
汪若容（宋代）

绿杨芳草正留连，急雨催诗湿锦韉。
野老不知行乐意，背人无语自耕田。
三月十八日甲子晴
方回（元代）

夜夜春寒渐觉轻，桐花十日过清明。
去年稔更今年稔，壬子晴兼甲子晴。
楼阁相望饶客醉，干戈不用保农耕。
老儒八十心无事，依旧吟窗剔短檠。
蔡端明诗
王十朋（宋代）

贤侯去久迹犹遗，乞雨诗奇字更奇。世俗妄论公政猛，爱民心有彼苍知。
富春新创关将军庙成吴子中携卷索题
吴莱（元代）

吴生病起有怪闻，梦中识得髯将军。香火乞灵自此揭，庙门酾酒棕榈云。

我曾久读名将传，紫金焰眼赪玉面。汉鼎𠇗离强分割，楚锋剽狡轻攻战。

天荒地老路不通，魂升魄降骴秋蓬。神仙负剑乃兵解，巫觋传芭真鬼雄。

壮夫本合荆州死，严祀何哉富春里。只今江左四祠无狄公，髯乎髯乎独不恨见孙江东。
偈颂一百零九首
释可湘（宋代）

洞山首座吃果子，开口落空亡。
雪峤两堂吞栗蓬，分头张意气。
衲僧家，手是秤，
眼是秤，轻也知，
重也知。半斤八两，
毫发无亏。争奈未明三八九，
难辨力希。
偶成
钱时（宋代）

醯鸡瓮藏眼，鼹鼠河满腹。
啄木头铿敲，蜗牛角出缩。
君不见浩浩无边春，出门面面皆交亲。
未到地灵地，安知人杰人。
次韵胡器之问病
吴澄（元代）

莺声睍睆燕差池，春到閒中日更迟。偶蹑清都陪净侣，谁知胜更即良医。

屋头月上元无夜，树杪风来似有期。坐客屡谈浑忘答，问余还职在何时。
煌煌京洛行
刘敞（宋代）

紫极开天门，庆云丽皇居。卜郊定九鼎，悬阙观宝书。

德泽浸无疆，风俗返华胥。冠盖百万家，车马十二衢。

轻肥耀朝日，富庶极中区。游侠信陵后，节义大梁馀。

顾盼生光辉，吹拂动萎枯。贵贱且贸迁，高陵忽为墟。

变化若有神，升沉岂尝拘。咄嗟邹鲁士，何用空踌躇。
上刘省三爵帅 其一
李振唐（清代）

妇孺皆能识姓名，生平威德冠寰瀛。及身自足传千古，革面交传震八纮。

黑白力为持大局，东南从此有长城。兰风竹雨含濡遍，凿齿雕题尽向诚。
上阳宫侍宴应制得林字
宋之问（唐代）

广乐张前殿，重裘感圣心。砌蓂霜月尽，庭树雪云深。

旧渥骖宸御，慈恩忝翰林。微臣一何幸，再得听瑶琴。
初秋
胡宿（宋代）

九夏困烦冤，逢秋似得仙。短床便月下，长簟怯风前。

露气清群木，云棱澹一天。西江无限水，长啸忆楼船。
浣溪沙（以鸳鸯梅送曾守，是日，曾守携家游南园）
洪适（宋代）

报道倾城出洞房。水边疏影弄清香。风流更有小鸳鸯。

蝉鬓半含花下笑，蛾眉相映醉时妆。梦魂不到白云乡。
一斛珠 其一 正月二十日张园赏海赏作
管鉴（宋代）

春阴漠漠。海棠花底东风恶。人情不似春情薄。守定花枝，不放花零落。
绿尊细细供春酌。酒醒无奈愁如昨。殷勤待与东风约。莫苦吹花，何似吹愁却。
念奴娇 玄武湖荷花，用白石韵
易顺鼎（清代）

藕丝国里，对湖山况有，同舟仙侣。谁把六朝金共粉，散满烟汀无数。

断苇牵衣，瘦菱飘桨，万叶声催雨。无人寻到，白鸥来赠秋句。

小艇摇入波心，花深不见，莫是逢仙去。惆怅莲歌何处听，惊起沙禽眠浦。

红浪连天，绿云如海，多少香魂住。刘郎老矣，再来应恐迷路。
颂古七首
释祖璇（宋代）

尽却耳根并眼底，不知何处见如来。
数声幽鸟啼寒木，一片闲云铺断崖。
天津感事二十六首
邵雍（宋代）

烟树尽归秋色里，人家常在水声中。
数行旅雁斜飞去，一簇楼台峭倚空。
题翁粤初姻友约心轩四首并得心字
林熙春（明代）

承明方奉诏，忽动故园心。司马勋劳旧，神驹雨露深。

阶兰时绕砌，径菊日成阴。偶有相如渴，天将渥尔襟。
南浦 惊秋
王夫之（明代）

片云堆雪，却无端、飞影欲掠斜阳。回首西风起处，几叶上轻黄。

莫问藕花凋未，看蜻蜓、点点度银塘。有前时双鬓，而今似否，青镜自商量。

极目神州杳杳，只归禽、无数点微茫。销尽残虹，半折短剑蚀清光。

便遣吾庐三径，在他时、枫叶不禁霜。祝掠云双燕，好将归梦绕空梁。
梦游春七十韵
元稹（唐代）

昔岁梦游春，梦游何所遇。
梦入深洞中，果遂平生趣。
清泠浅漫流，画舫兰篙渡。
过尽万株桃，盘旋竹林路。
长廊抱小楼，门牖相回互。
楼下杂花丛，丛边绕鸳鹭。
池光漾霞影，晓日初明煦。
未敢上阶行，频移曲池步。
乌龙不作声，碧玉曾相慕。
渐到帘幕间，裴回意犹惧。
闲窥东西閤，奇玩参差布。
隔子碧油糊，驼钩紫金镀。
逡巡日渐高，影响人将寤。
鹦鹉饥乱鸣，娇娃睡犹怒。
帘开侍儿起，见我遥相谕。
铺设绣红茵，施张钿妆具。
潜褰翡翠帷，瞥见珊瑚树。
不辨花貌人，空惊香若雾。
身回夜合偏，态敛晨霞聚。
睡脸桃破风，汗妆莲委露。
丛梳百叶髻，金蹙重台屦。
纰软钿头裙，玲珑合欢袴.
鲜妍脂粉薄，暗淡衣裳故。
最似红牡丹，雨来春欲暮。
梦魂良易惊，灵境难久寓。
夜夜望天河，无由重沿溯。
结念心所期，返如禅顿悟。
觉来八九年，不向花回顾。
杂合两京春，喧阗众禽护。
我到看花时，但作怀仙句。
浮生转经历，道性尤坚固。
近作梦仙诗，亦知劳肺腑。
一梦何足云，良时事婚娶。
当年二纪初，嘉节三星度。
朝蕣玉佩迎，高松女萝附。
韦门正全盛，出入多欢裕。
甲第涨清池，鸣驺引朱辂。
广榭舞萎蕤，长筵宾杂厝。
青春讵几日，华实潜幽蠹。
秋月照潘郎，空山怀谢傅。
红楼嗟坏壁，金谷迷荒戍。
石压破阑干，门摧旧梐枑。
虽云觉梦殊，同是终难驻。
悰绪竟何如，棼丝不成絇。
卓女白头吟，阿娇金屋赋。
重璧盛姬台，青冢明妃墓。
尽委穷尘骨，皆随流波注。
幸有古如今，何劳缣比素。
况余当盛时，早岁谐如务。
诏册冠贤良，谏垣陈好恶。
三十再登朝，一登还一仆。
宠荣非不早，邅回亦云屡。
直气在膏肓，氛氲日沉痼。
不言意不快，快意言多忤。
忤诚人所贼，性亦天之付。
乍可沉为香，不能浮作瓠。
诚为坚所守，未为明所措。
事事身已经，营营计何误。
美玉琢文珪，良金填武库。
徒谓自坚贞，安知受砻铸。
长丝羁野马，密网罗阴兔。
物外各迢迢，谁能远相锢。
时来既若飞，祸速当如骛。
曩意自未精，此行何所诉。
努力去江陵，笑言谁与晤。
江花纵可怜，奈非心所慕。
石竹逞奸黠，蔓青夸亩数。
一种薄地生，浅深何足妒。
荷叶水上生，团团水中住。
泻水置叶中，君看不相污。
奉和圣製上元夜
晏殊（宋代）

兰灯照夕开南阙，星弁飞楼拱北辰。
在镐正逢全盛日，祝尧皆是太平人。
流风舞妙翻成字，积雪歌长迥绕尘。
鸾鹊实函颁睿什，明良赓载想同伦。
宛丘春日行
曹申吉（清代）

欲雨不雨春色深，青青嫩草俯墙阴。几树繁花开欲尽，一丛弱竹不成林。

竹影花光时映水，鸟飞未动声先起。忆向江边怨去年，却来湖上思千里。

湖上韶华正可怜，绕城春水尽渔船。鸥鹭自随云上下，楼台直共水沦涟。

堤上谁家新种柳，袅袅游丝纷左右。燕至欣逢上巳前，莺啼已过清明后。

上巳清明烟色浓，太皞陵畔数株松。宛丘自有西湖乐，梦里青峰三四重。
阅玉泉志贻梁大云
区怀瑞（明代）

陵谷道屡迁，烟岚本无主。九丘禹迹书，奥杳供裒取。

西探玄圃峦，东尽蓬莱坞。弱水阻且深，今已扬尘土。

神飞脉望编，目洞嫏嬛府。我来牧雨工，叱驭沮漳浒。

遘兹图典成，如听钧天谱。释子记事珠，居士开山斧。

椽笔岂有灵，乃以誇簪组。勿使峱间人，寄佞于隆古。
又答袁卿相子一首
刘克庄（宋代）

百篇端可补诗亡，形秽何堪在玉傍。
方苎萝山尤觉艳，入旃檀国不知香。
一枝我欲簪蓬葆，七字君宜和柏梁。
卧雪家风要人继，莫因摇落便凄凉。
送张南宾还会稽 其二
刘璟（明代）

河梁分手客还家，秋水淊淊去泛槎。万里关山鸿雁影，三吴云水白蘋花。
次韵陈料院
方岳（宋代）

红旗破贼本非才，白首为郎更此来。
群玉府应羞哙伍，碧油幢误筑燕台。
江行莫等蛟鼍怒，雨歇能令鸥鹭猜。
三迳未荒归路好，秋风篱落菊花开。
退居十咏 其九 负郭田
赵抃（宋代）

累岁辞荣得帝俞，老来天幸更谁如。腰间已解黄金印，归有田耕二顷馀。
彭泽
汪遵（唐代）

鹤爱孤松云爱山，宦情微禄免相关。
栽成五柳吟归去，漉酒巾边伴菊闲。
赞僧宗佑真
陈轩（宋代）

不是十二面，虚堂空寂寂。不是一千年，丛林声呖呖。

奇哉丹青者，具增减不得。珍重四方闻，一介善知识。
夏夜崇雩坛陪祀 其七
王立道（明代）

龙见修雩古有名，君王亲出为苍生。炉烟已结氤氲气，雨足森森散凤城。
咏耳目齿三首次顾东桥韵 其三
黄佐（明代）

相看黄发齿犹儿，化石神丹信有之。何处瓠犀徒自美，相依车辅预防危。

东方编贝惟求粟，孙楚临流只自颐。若遇侯鲭同大嚼，年来休讶我迟迟。
辞房相公
张偁（唐代）

秋风飒飒雨霏霏，愁杀恓遑一布衣。

辞君且作随阳鸟，海内无家何处归。
山居寂寥与世如隔是非不到荣辱两忘因忆秋崖工部尝教以我爱山居好十诗追次其韵聊写穷山之趣 其九
吴锡畴（宋代）

我爱山居好，茶瓯困解围。松边横藓石，柳下敞渔扉。

细雨噞喁出，斜阳觳觫归。交情殊贵贱，似觉故人非。
因乱移家后至佛山假居梁冰甫楼馆
高俨（明代）

潦倒馀生事可哀，一身经乱几千回。未能拔宅成仙去，又自慵春入市来。

亲友雅情频过语，竹梅凉荫晚兴杯。贫居举眼无他物，惟有檐峰助咏才。
春日旅寓
杜荀鹤（唐代）

满城罗绮拖春色，几处笙歌揭画楼。

江上有家归未得，眼前花是眼前愁。
寄陈五先辈
高柄（明代）

春山曾共赏，一别又西风。岐路非关远，心期恨不同。

暮天孤嶂静，秋水夕阳空。为有相思寄，云边送断鸿。
游雪窦杖锡七首·踟蹰岭
陈著（宋代）

石路崔嵬云上头，北云南雪此鸿沟。
谁人题作踟蹰岭，不到山心不当游。
买太湖石
姚合（唐代）

我尝游太湖，爱石青嵯峨。波澜取不得，自后长咨嗟。

奇哉卖石翁，不傍豪贵家。负石听苦吟，虽贫亦来过。

贵我辨识精，取价复不多。比之昔所见，珍怪颇更加。

背面淙注痕，孔隙若琢磨。水称至柔物，湖乃生壮波。

或云此天生，嵌空亦非他。气质偶不合，如地生江河。

置之书房前，晓雾常纷罗。碧光入四邻，墙壁难蔽遮。

客来谓我宅，忽若岩之阿。
酬将作于少监
方干（唐代）

由来至宝出毫端，五色炎光照室寒。仰望孤峰知耸峻，

前临积水见波澜。冰丝织络经心久，瑞玉雕磨措手难。

不是散斋兼拭目，寻常未便借人看。
入瓜步望扬州
王安石（宋代）

落日平林一水边，芜城掩映只苍然。
白头追想当时事，幕府青衫最少年。
器孀嫂
王洋（宋代）

双眼失明二十载，一身病臣四周年。
俱生孤女眼前死，诸御四儿姑幸全。
偏历人间真苦恼，略无身后好因缘。
静思四十六年事，一梦三生业梦圆。
梅花喜神谱 其三 小蕊一十六枝
宋伯仁（宋代）

风掣五云开，明星灿南极。嘉祥自朝廷，何幸愚亲识。
尾犯 九月五日雨中作
顾太清（清代）

风雨近重阳，香噀短篱，秋水清洁。落帽题糕，费词人饶舌。

天将晚、潇潇雨意，酒初醒、沈沈妆阁。听疏帘外，一阵西风，触动橹铃铁。

残虫声渐歇。况又到、霜冷时节。多病年来，怕镜中消削。

爱红叶、碧山谁染，剪黄花、翠襟自襭。登高心兴，似比著、当年更薄。
海虞十二景 其九 绝壁悬门
卢龙云（明代）

百丈丹梯迥，乾坤拓此山。高疑通帝座，幽可列仙班。

日月平临照，风云递往还。祗应人世外，别自有天关。
题姑苏吴文刚远德祠
王恭（明代）

苕霅双溪绕墓林，松陵霜露古祠深。宋朝冠盖儿孙在，秋菊寒泉一片心。
满江红·曾洗乾坤
陈亮（宋代）

曾洗乾坤，问何事、雄图顿屈。试著眼、阶除当下，又添英物。北向争衡幽愤在，南来遗恨狂酋失。算凄凉部曲几人存，三之一。诸老尽，郎君出。恩未报，家何恤。念横飞直上，有时还戢。笑我只知存饱暖，感君元不论阶级。休更上百尺旧家楼，尘侵帙。
上林春色
朱瞻基（明代）

山际云开晓色，林间鸟弄春音。
物意皆含春意，天心允合吾心。
失调名
仲殊（宋代）

戏马风流，佩茱萸时节。
归云三首
杨万里（宋代）

坐看山头托宿云，一云才动万云奔。
霍然散作千村雾，远处昏来近处昏。
题春草池塘卷送邓生访其从兄别驾
卢龙云（明代）

江北江南路几千，春风容易老华年。谢家兄弟多相似，不识何人是惠连。
寄杜择之
陈师道（宋代）

诗家两杜昔无邻，文采传家世有人。
疾置送诗惊老丑，坐曹得句自清新。
兴来不假江山助，目过浑如草木春。
农马智专吾不让，衡阳纸贵子能频。
登天封塔
元璟（清代）

雄镇东南一柱存，凌虚日月手堪扪。天开地扼山形壮，风吼潮来海气昏。

舄下神龙无数绕，钟前怖鸽几双翻。鲎帆珠舶苍茫外，认取青尖入此门。
鹤
李九龄（唐代）

天上瑶池覆五云，玉麟金凤好为群。

不须更饮人间水，直是清流也汗君。
范至能游灵石录示诗仙留题云 其三
李洪（宋代）

胜槩风生步武，山灵景从归云。尘世欲寻飙驭，藤阴万个苍筠。
和戴龙山昊雨韵二首 其一
孙承恩（明代）

朝来昊雨伏骄阳，一念精禋契昊苍。沃泽共看沾四野，来牟已昊兆千箱。

不缘圣德昭灵贶，讵有民和协至祥。仰止周文求治切，更闻兢业每宵裳。
西江月（宜兴山间即事）
李曾伯（宋代）

不暖不寒天气，无思无虑山人。竹窗时听野禽鸣。更有松风成韵。

竟日蒲团打坐，有时藜仗闲行。呼童开酒荐杯羹。欲睡携书就枕。
北窗偶书呈王仲显南卿二友
范成大（宋代）

官居故偪仄，北窗谁所开。胡床憩午暑，帘影久徘徊。

高槐忽低憩，知有好风来。须臾堕几席，篆香小飞灰。

病翁亦披襟，月露装奇怀。垄头暴背耘，永昼妇子偕。

不辞梦山裂，田水如泼醅。去年岂堪说，稻根已浮埃。

使君坐侯宅，窗间即凉台。何敢诉苦热，洒然助心斋。
春夜喜雨
杜甫（唐代）

好雨知时节，当春乃发生。
随风潜入夜，润物细无声。
野径云俱黑，江船火独明。
晓看红湿处，花重锦官城。
寄毫州秦伯镇兵部
邵雍（宋代）

天心复处是无心，心到无时无处寻。
若谓无心便无事，水中何故不生金。
望九华山
林滋（唐代）

兹山突出何怪奇，上有万状无凡姿。
大者嶙峋若奔兕，小者㠥嵬如婴儿。
玉柱金茎相拄枝，干空踰碧势参差。
虚中始讶巨灵擘，陡处乍惊愚叟移。
萝烟石月相蔽亏，天风袅袅猿咿咿。
龙潭万古喷飞溜，虎穴几人能得窥。
吁予比年爱灵境，到此始觉魂神驰。
如何独得百丈索，直上高峰抛俗羁。
山茶花
曾巩（宋代）

山茶花开春未归，春归正值花盛时。苍然老树昔谁种？照耀万朵红相围。

蜂藏鸟伏不得见，东风用力先嘘吹。追思前者叶盖地，万木惨惨攒空枝。

寒梅数绽少颜色，霰雪满眼常相迷。岂如此花开此日，绛艳独出淩朝曦。

为怜劲意似松柏，欲搴更惜长依依。山榴浅薄岂足比，五月雾雨空芳霏。
虎丘老僧有竹林精舍文伯仁为图之王履吉书疏于后余游竹林僧出示此卷履吉下世已三十载矣为之怃然因成此诗
王世贞（明代）

山僧业静者，翛然无世氛。朝疏淇澳雨，暮浣潇湘云。

老可湖州笔，为竹写清芬。况有王子猷，英标冠人群。

自言读书处，何可无此君。我来憩其下，流飔散馀醺。

其人不可作，太息读遗文。新粉含幽月，苍翠郁纷纷。

截作山阳笛，凄凉安可闻。
送赵紫芝入金陵幕
薛师石（宋代）

为官亦僦居，官况定何如。
昨夜交游散，满湖秋雨疎。
此邦佳丽久，旧事拜参初。
喜是贤侯幕，新年有荐书。
句
赵庚夫（宋代）

君家自在剑山外，莫浪江南劝路人。
赠乐天
刘禹锡（唐代）

唯君比萱草，相见可忘忧。
哀徐致中
薛师石（宋代）

亡友如今隔杳冥，画身只见病时形。
书窗闭久梅添润，花径荒来草又青。
一卷诗编空就绪，两年文会觉凋零。
几回行过深深巷，不忍登堂不扣扃。
读段氏说文解字注心部𢝊字下知徐楚金系传吴中顾氏黄氏各有影钞北宋之本不禁神往
苗夔（清代）

生平私淑心，亭林多纂辑。韵学接孔周，一语亮能执。

世无扬子云，鬼笑仓颉泣。天未丧斯文，洨长秦灰拾。

南唐徐楚金，系传成四十。汪刻落叶多，破碎不完葺。

影宋闻顾黄，藏之等什袭。何当一借未，万拜与干揖。

补天同娲皇，动地笑惊蛰。九泉谁修文，此举登几级。

神爽秋毫巅，主宾阆风立。
和洛州康士曹庭芝望月有怀（一作康庭芝或宋之问诗）
沈佺期（唐代）

天使下西楼，光含万象秋。台前疑挂镜，帘外似悬钩。

张尹将眉学，班姬取扇俦。佳期应借问，为报在刀头。
赠陈宗之 其一
郑斯立（宋代）

昔人耽隐约，屠酤身亦安。矧伊丛古书，枕藉于其间。

读书博诗趣，鬻书奉亲欢。君能有此乐，冷淡世所难。

我本抱孤尚，为贫试弹冠。欲和南薰琴，秋风欻戒寒。

恬无分外想，剩有日晷閒。阅书于市廛，得君羁思宽。

诵其所为诗，刻苦雕肺肝。陶韦淡不俗，郊岛深以艰。

君勇欲兼之，日夜吟辛酸。京华声利窟，车马如浪翻。

淡妆谁为容，古曲谁为弹。桐阴覆月色，静夜独往还。

人皆掉臂过，我自刮眼看。百年适志耳，岂必身是官。

不见林和靖，清名载孤山。
祷雨龙祠
释居简（宋代）

魃奚为旱虐，亟问海嵎龙。山吐四更月，楼敲三叠钟。

天应怜独苦，年亦岂终凶。霹雳轰平地，霶然足四封。
涵碧亭
韦骧（宋代）

座隅平地是云山，爽气无穷六月寒。梦得祗知图未善，不知能画不能完。
蕃侍舅翁衡州史君游吉阳山舅翁举往年与南涧
赵蕃（宋代）

惨澹松围障，蜿蜒石隐龙。
背城无数里，献状有千峰。
此地虽为寓，兹山特未逢。
因公九日集，临眺得从容。
春申墓
朱佩兰（清代）

故国今何在，重城古木昏。青山公子骨，香草美人魂。

才可扶荆楚，灾先召棘门。霸图何处是，落日啸猿吟。
题鲁氏老桧堂
刘攽（宋代）

当日山林客，移根近小轩。树阴今百尺，人世亦曾孙。

坚节寒逾甚，清风老更存。犹馀双白鹤，终恋主人恩。
吴七郎中山人，待制班中，偶赠绝句
白居易（唐代）

金马东门只日开，汉庭待诏重仙才。

第三松树非华表，那得辽东鹤下来。
和澧州喜雨韵
杜范（宋代）

秋色在何许，浮岚叠翠间。
江清双鸟渡，天阔片云闲。
雅量肩文举，新诗压子山。
更深听远溜，哦咏答溅溅。
老僧慧因唱尽衣钵欲舍身火化二偈诫之 其一
释怀深（宋代）

衣钵老来都唱却，赤条条地更身安。但教留得娘生裤，雪打风吹不解寒。
起潜观心四绝词旨俱胜仍用非字奉酬以尽愚衷 其四
钱时（宋代）

雾霭溟濛山缥缈，江波浩荡雨霏微。头头总是吾家事，更要回归定失归。
绍兴丙寅岁当郊祀积雨弥月已而大雪前事之夕雪霁月出越翌日天宇开霁日色晏温天子乃躬祀于郊丘赋诗二十韵
周紫芝（宋代）

宝历三千岁，龙飞二十春。胡弓不窥月，塞马自无尘。

礼乐湮沦久，君臣制作新。诚心躬庙飨，大祀肃郊禋。

密雪埋群嶂，凝阴翳上旻。九枝腾晓日，万骑出严宸。

辇路晴沙软，宫城宿雾匀。崇坛方肇造，苍璧遂前陈。

秀色霜明俎，华滋露湿裀。馨香登秬黍，茧栗荐黄犉。

月引笙箫度，风传赞祝频。依稀望璇极，髣髴降天神。

皎皎星垂象，沉沉夜向晨。一人宣玉册，百执奉朝绅。

欲识苍穹意，当知肸蚃臻。历年绵圣祚，敷锡惠斯民。

回驾苍龙阙，旋军羽卫屯。拜恩元老重，沛泽万方均。

盛世无遗典，中华有圣人。书生亦何幸，奔走缀祠臣。
戊午初度宝安陈仪翔邓玄度观察以诗见寿用来韵附使却谢凡四章 其二
张萱（明代）

拙效原称猜谤从，持锥何事欲餐壶。痴顽自享千金帚，索莫常餐五老图。

却笑马援携薏苡，转怜白傅断瓶沽。当年紫气关前客，亦有新诗刻画无。
白菊
袁珽（明代）

一种芳姿迥出尘，琼瑶为骨玉为神。细看篱下衔杯客，疑是窗前映雪人。

冷艳每从梅共色，淡妆长与月为邻。几回晓向疏帘看，认作何郎恐未真。
识字
孙作（明代）

文章不经世，识字长苦饥。而令七尺躯，愧此一鸱夷。

何似不读书，买牛荷锄犁。六经垂照耀，九道驰坦夷。

天门西北开，达者得升跻。儒冠立其下，宁问渠是谁。

凤雏生不凡，三日愿高飞。蓬鸠远未识，老死安其卑。

二鸟各适性，吾方定其施。鸠兮鸠兮汝勿嗤，朝阳合得凤来仪。

一举万里青云栖，汝鸠虽老安得知。
猛虎行
李咸用（唐代）

猛虎不怯敌，烈士无虚言。怯敌辱其班，虚言负其恩。

爪牙欺白刃，果敢无前阵。须知易水歌，至死无悔吝。
和赵昌父问讯新居之作
辛弃疾（宋代）

草堂经始上元初，四面溪山画不如。
畴昔人怜翁失马，只今自喜我知鱼。
苦无突兀千间庇，岂负辛勤一束书。
种木十年浑未办，此心留待百年余。
贺新郎
赵闻礼（宋代）

池馆收新雨。耿幽丛、流光几点，半侵疏户。入夜凉风吹不灭，冷焰微茫暗度。碎影落、仙盘秋露。漏断长门空照泪，袖纱寒、映竹无心顾。孤枕掩，残灯炷。

练囊不照诗人苦。夜沈沈、拍手相亲，騃儿痴女。栏外扑来罗扇小，谁在风廊笑语。竞戏踏、金钗双股。故苑荒凉悲旧赏，怅寒芜、衰草隋宫路。同磷火。偏秋圃。
雨中卧病，闻溪水声作 其一
林朝崧（清代）

丈室呻吟拥被眠，药炉相伴日如年。不知门外潇潇雨，一夜溪声到枕边。
偈颂一百四十一首
释师范（宋代）

曲中直，直中曲。
有增减，无数目。
等闲放在暗窗前，冷地令人看不足。
太子洗马童公内方扈跸谒陵有命辄作
卢楠（明代）

春日曜阳景，荣华何郁郁。峥嵘繁卉菲，葳蕤紫薇簇。

禁光信清遐，兰寮亲直宿。我君感雨露，禋荐信非渎。

龙章翔玉玺，凤仪戒黄屋。流云满灵旂，焱风夹飞毂。

鸣銮发春渚，回旌陟山麓。白日丽兰皋，晨光清𦶜隩。

极目眺神京，祥烟纷四矗。皇心亦阳泽，七陵发秀毓。

人神惬欢情，海岳拱清穆。圣孝烨重光，薰蒸浃九服。

岂云藐姑射，盘游饵羞恧。微臣谅薄劣，揄扬惭尺牍。

愿陈驽马姿，清飙侍坤轴。
送段觉归东阳兼寄窦使君
许浑（唐代）

山水引归路，陆郎从此谙。秋茶垂露细，寒菊带霜甘。

台倚乌龙岭，楼侵白雁潭。沈公如借问，心在浙河南。
寄智翁宣州知府乡兄
吴栻（宋代）

使君真是十年兄，投老相看眼更明。入省早推何水部，作州今见谢宣城。

应怜远岫云俱晓，定梦澄江月共晴。安得陪公觞咏后，春风桃李满交情。
东园课瓜菜十绝 其八
刘崧（元代）

甘软黄金茹，咸酸碧玉齑。诗脾本虚薄，莫遣着羊蹄。
石子重兄示诗留别次韵为谢三首 其二
朱熹（宋代）

克己工夫日用间，知君此意久晞颜。摛文妄意输朋益，何似书绅有订顽。
题庭梧玩月图二首 其一
钱维桢（清代）

携铛小住板桥东，诗酒流连笑语通。忆否夜深凭槛坐，一轮明月两家同。
读秦纪二首
张耒（宋代）

汲汲威刑继祖龙，收功终在望夷宫。
未应家国归车府，却有山东老沛公。
归桐庐旧居寄严长史
章八元（唐代）

昨辞夫子棹归舟，家在桐庐忆旧丘。三月暖时花竞发，

两溪分处水争流。近闻江老传乡语，遥见家山减旅愁。

或在醉中逢夜雪，怀贤应向剡川游。
饯翁丹山发南浦
张至龙（宋代）

鸣鸠语燕近清明，柳絮风轻秧水平。
一带春流多断岸，尽缘倒树录桥行。
满江红 其二 再和
吴潜（宋代）

聊把芳尊，殷勤劝、斜阳休坠。吾老矣，难从仙客，采丹丘李。

且趁风光一百五，园林尚有残红缀。更忉忉、百舌对般春，声能美。

鸾钗绊，游丝细。鸳袖惹，香尘腻。想吴姬越女，踏青才尔。

争似江南樗枥社，俚歌声拂行云里。又枝头、梅子正酸时，莺知未。
行园树
徐铉（宋代）

松节凌霜久，蓬根逐吹频。群生各有性，桃李但争春。
门有车马客行
王世贞（明代）

上客停轮筐，小妇罢流黄。小妇出肃客，呼水进酒浆。

问客何方来，客亦不肯言。但睹双荔枝，朱实自殷斓。

谢客忽唯昔，荔枝生南海。欲因求欢耗，车马去不待。

炎洲翡翠鸟，双双互相乐。宁知鸿雁若，飞不度湘岳。
句 其一
向郎中（宋代）

湖边乔木幽人宅，楼外长江帝子洲。
征妇词十首
刘克庄（宋代）

远书徒搅思，归信屡愆期。
瓦卦偏无准，灯花未必知。
初至庄舍
潘献可（宋代）

鹭立汀沙晚，牛眠径草深。
黄花浮荇带，红叶下枫林。
客路溪中断。柴门水半侵。
一廛收岁晚，聊复此幽寻。
悼亡八首 其二
陆佃（宋代）

深炷炉香浅点茶，午庭愁寂下寒鸦。佳人仙去无消息，肠断春风一院花。
少师丞相国公西磵先生挽歌二首
舒岳祥（宋代）

咸淳无正史，德佑少守欠。
他日修公传，终身作宋臣。
渊明还死晋，商皓本逃秦。
壮士元无泪，西风自湿巾。
送萧常侍北使
钱起（唐代）

绛节引雕戈，鸣驺动玉珂。戎城去日远，汉使隔年多。

雁宿常连雪，沙飞半渡河。明光朝即迩，杕杜早成歌。
次韵建倅德久林秘书寄贡馀
韩淲（宋代）

铁狮峰前凤山阳，泉甘土肥灵草香。丁蔡好事作土贡，到今题草归朝纲。

密云寿圭脱宝胯，锁钥银白罗帕黄。春风玉食睿思殿，岁岁属望天一方。

恩沾臣邻讲读处，赐啜更觉昭回光。龙凤大团小团耳，且如头茶安得尝。

馀珍踵例及守漕，属幕亦得酬官忙。平分风月石渠老，分饷乃欲颠倒搜我肠。
渔歌子
李玉照（清代）

秋思萦怀懒赋诗。黄昏深院月来迟。人静处，漏残时。

一片幽情祗自知。
会魏夫人席上 其四 “群”字韵
朱淑真（宋代）

占断京华第一春，清歌妙舞实超群。
只愁到晓人星散，化作巫山一段云。
小重山·春入神京万木芳
和凝（五代）

春入神京万木芳，禁林莺语滑，蝶飞狂。晓花擎露妒啼妆，红日永，风和百花香。
烟锁柳丝长，御沟澄碧水，转池塘。时时微雨洗风光，天衢远，到处引笙篁。
过百里大夫冢
黄庭坚（宋代）

行客抱忧端，况复思古人。
何年一丘土，不见石麒麟。
断碑略可读，大夫身霸秦。
虞公纳垂棘，将军西问津。
安知五羊皮，自粥千金身。
末俗工媒蘖，浮言妒道真。
幸逢孟轲赏，不愧微子魂。
咏梅五十首呈史尚书
释绍嵩（宋代）

瘦倚疏篁半出墙，天教春信到寒乡。
老人终岁闭门坐，月下风前自在香。
和奇父竹斋小池及游春五绝
胡寅（宋代）

不瞻犀柄动经旬，忽报巾车独辗春。
曾作天津歌酒伴，此间谁是识花人。
三吊吟四首
方回（元代）

偶闻一人死，恻怛吁以惊。
千人万人死，能不怆厥情。
长平几性命，锐头付一坑。
亡者抱永痛，胜喜功名成。
功名岂不成，机心何时平。
人心苟若此，谁谓天好生。
山房题壁十三韵和杨亦琳
李之世（明代）

剩水山堂幽事偏，何人高枕媚林泉。萝封小径云房湿，雨过寒塘石溜溅。

隐隐渔舠藏曲岸，依依篱落带疏烟。閒搴涧芷纫芳佩，漫捲盘荷当酒船。

阅世休誇双白眼，据梧时弄七朱弦。潮生桂浦寻鸥席，露滴松坛洒雁笺。

简懒自便丘壑相，迂疏难结后生缘。荷锄种竹聊医俗，对客衔杯称避贤。

有性久知鸠共拙，无才那得谪如仙。从抛隙日笼中过，肯借微名颊下传。

燕市敝裘徒落落，梁园飞盖自翩翩。张仪去国犹存舌，支遁还山不用钱。

未信腐儒生计少，床头剩有古人编。
夏日龙井书事 其四
释道潜（宋代）

朅来人外慰栖迟，谷远山长万事遗。好鸟未尝吟俗韵，白云还事弄奇姿。

藤花冉冉青当户，竹色娟娟碧过篱。不羡故人探禹穴，短桡孤榜逐涟漪。
有感 其一
蔡戡（宋代）

宦涂欲海久沉冥，自念虚为一世人。不向精微穷性理，多于蹇世敝精神。

休论今古无穷事，且乞江湖自在身。富贵功名付儿辈，一丘一壑任吾真。
送赵几道邵武司户
叶适（宋代）

无滩秋水平，有句官曹清。
杨柳欲落尽，菊花愁晚生。
书多前益智，文古后垂名。
功到阔深处，天教勤苦成。
游籍田三首
孔武仲（宋代）

杖履重林外，樽罍曲水边。
深荷时下鹭，乔木正嘶蝉。
敏捷文楸战，清凉竹簟眠。
浮瓜复沈李，况有主人贤。
白杨篇
张说（唐代）

欲识前王塔鞍处，正北苗抽一小枝。
虞美人（送韩子师）
韩元吉（宋代）

西风斜日兰皋路。碧嶂连红树。天公也自惜君行。小雨霏霏特地、不成晴。

满城桃李春来处。我老君宜住。莫惊华发笑相扶。记取他年同姓、两尚书。
蕲步四绝句
李流谦（宋代）

烧纸船头祭水神，杯盘灯火夜青荧。
老巫得珓舟人喜，想象灵君醉未醒。
减字朩兰花 忆旧
黄永（清代）

风风雨雨。二十四桥侬望处。玉佩丁东。翡翠屏间醉小红。

扬州佩吹。别院笙箫花底媚。人在黄昏。金鸭香消半掩门。
寿瑞生禅者
释今无（明代）

苾刍托钵愁臂酸，重毡褥覆恣昼眠。古人叹惜至今日，功德林枯上虚烟。

手软不摇普化铎，舌结谁开大沩田。我作驱乌见一人，月门畚笨能苦辛。

拗折硬弓追石巩，锄开春草类玄真。峰前两眼看云水，清溪一喝扬沙尘。

绿竹参天摇凤尾，新松遍岭长龙鳞。一肩两手汗如雨，金牛有饭应斋汝。

又能步步拜街尘，狮吼象踏无违拒。遂令丈六金色身，螺丝宝髻神踽踽。

自从震旦降旃檀，此相真堪福寰宇。相成易汝为瑞生，一言道合宾中主。

风高月白六七年，栽花礼佛藕池边。篆烟夜照琉璃直，閒梦朝看木枕圆。

前年我分海幢席，一椽老汝诸狂息。不去庐山不北归，芳兰万本当门植。

此地方标吉祥草，朱甍碧瓦凭愿力。香珠十串绕长廊，声声微令乾心识。

五十以前一瞬间，五十以后亦等閒。频伽瓶纳太虚空，了无出入与往还。

莲华十劫不肯开，清香扑鼻隐金台。还将阎浮五十载，销尽习气无尘埃。

此后谁能为汝寿，白毫悦体光如梅。
塞上作
刘威（唐代）

萧萧陇水侧，落日客愁中。古塞一声笛，长沙千里风。

鸟无栖息处，人爱战争功。数夜城头月，弯弯如引弓。
离相院暂憩
丘葵（宋代）

一别已五载，重来得旧朋。
秋风多改叶，童行半为僧。
暂憩亦云好，长游愧未能。
前山久相识，为我碧崚嶒。
吴学师为白贲将军索赋敕书楼
徐渭（明代）

高楼内苑隔尘凡，细雨斜通南浦帆。秪为承恩自霄汉，不关招隐向丛岩。

瑞云偏捧啼乌树，绣拱端居赐玺函。圣孝由来感麟趾，风人因得撰周南。
再送姜山行乞江南
释函是（明代）

骊歌唱罢不胜悲，春水梨花二月时。细雨闭门寒坐怯，暖风吹袖独行迟。

长干日落逢归客，湓浦烟销见废祠。极目川原千里外，关心唯有老人知。
梅径
韩淲（宋代）

扫叶去宿草，园空起碧苔。晚烟收未了，初日又还来。

老树幸无恙，新花应有开。年年到寒月，全望数枝梅。
倚瑟行
鲍溶（唐代）

金舆传惊灞浐水，龙旗参天行殿巍。左文皇帝右慎姬，

北面侍臣张释之。因高知处邯郸道，寿陵已见生秋草。

万世何人不此归，一言出口堪生老。高歌倚瑟流清悲，

徐乐哀生知为谁。臣惊欢叹不可放，愿赐一言释名妄。

明珠为日红亭亭，水银为河玉为星。泉宫一闭秦国丧，

牧童弄火骊山上。与世无情在速贫，弃尸于野由斯葬。

生死茫茫不可知，视不一姓君莫悲。始皇有训二世哲，

君独何人至于斯。灞陵一代无发毁，俭风本是张廷尉。
梅花喜神谱 其五 欲谢一十六枝
宋伯仁（宋代）

倦翼已知还，投林谋夜宿。弋宿无容心，机深未为福。
复阴
汪晫（宋代）

云锁浮丘六六山，东风又作夜来寒。
枝问杏蕊开还禁，陌上春泥滑未乾。
两山竹枝歌 其三
王世贞（明代）

短短钗银压鬓鸦，围腰群捉木绵花。莫嫌村坞行人少，夫婿经商不在家。
续梅花百咏 其五十九 钓矶梅
陶德勋（清代）

几树寒梅傍钓矶，渔翁相对竞忘机。得鱼沽酒杯盘设，月上梢头尚未归。
登岣嵝峰作
冯敏昌（清代）

衡峰首回雁，临江初不高。岣嵝特骞鹏，峨峨插云涛。

兹岳信神奇，兹峰益雄惊。崔巍切云冠，奋迅腾溟鳌。

还疑金铜仙，摩天出蟠桃。其下干青莲，跗萼相周遭。

栝柏斧不尽，云雷数来鏖。未论祝融尊，且放兹峰豪。

繄昔怀襄时，洪波莽天滔。神禹伤父功，血马登山号。

日照绣衣梦，霞开金简韬。地络已得要，天紫兹告劳。

奇文秘龙鸾，光气惊猿猱。昌黎昔穷搜，先笑后号咷。

历本谁窃摹，千钧延一毫。兹来叹冥茫，祇拟欢游遨。

凌峰采石药，触兴歌诗骚。绝顶还一登，八极直翔翱。

松风吹我行，天籁纷嘈嘈。既已辞樊笼，何用餔{饣离}糟。
和傅山父小园十咏
李曾伯（宋代）

乔木岂能忘故国，结茅聊复纪新亭。
此君玉立傍无友，犹有幽禽静可听。
上册宝十三首
真宗（宋代）

籥翟既陈，干戚斯扬。
进旅退旅，一驰一张。
其备不忒，容服有光。
以宴以娭，德音不忘。
与王弼侍者
释宗演（明代）

三应三呼亘古今，遯庵无此老婆心。
痛拳热喝出门去，一听渠侬怨恨深。
诏祀西太一宫
胡宿（宋代）

至道希夷内，神威造化中。行棋延羽驾，推策敞琳宫。

秘寝觚棱峻，严扉坐狄雄。天人凝睟表，日月在方瞳。

离坎精神集，房心气象通。中黄安戊己，遥翠拱轘嵩。

陪享衣裳盛，登羞火枣丰。层坛霏颢露，甲帐肃灵风。

波静流寒瓦，霜清入晓铜。廊虚鸣尺蠖，楼迥倚晴虹。

行马依芳树，栖禽占碧丛。游光宵自烛，雕霭昼常濛。

大壮亲规近，甘泉旧典崇。平时辟阊阖，尽日访崆峒。

綵仗交轮奂，天香斗郁葱。野长迷七圣，庭阔舞千童。

祼鬯歆惟德，笙歌悦亶聪。蟠螭负金石，翔鹤下丝桐。

法度昭神祖，文章炳钜公。鼎期扶更远，山瑞委无穷。

用九乾元正，生三太极空。木龙虽有寓，刍狗本无功。

迎气阳郊始，均禧宇县同。权衡枢极右，号令斗杓东。

浚哲虔时祀，施生道化工。正辞除秘祝，承诏谒孤忠。

仁与春膏动，恩随腊霰融。天和傍星鸟，地惠及昆虫。

受记神司职，斋居帝饬躬。因知耕凿力，谁解识渊衷。
公益尝茶
黄庭坚（宋代）

子云窗下草玄经，寒雀争喧户昼扃。
好事应无携酒榼，相过聊欲煮茶缾。
和林正甫碾茶 其一
虞俦（宋代）

森严风味变腴甘，未必能袪睡思酣。姑为先生宽水厄，却容归梦到江南。
示表禅者
释怀深（宋代）

放下千斤重担子，重归岩谷旧三椽。不须苦觅扬州鹤，伴我林间骨碖眠。
题村田乐图
唐桂芳（明代）

人言农家苦，我言农家乐。春田雨如膏，呼儿具钱鏄。

牛疲卧树根，气喘啮枯箨。老妻饷午炊，随分饱藜藿。

秋高谷登场，万宝光错落。回头念躬耕，此计良不恶。

呜呼仕途岂似归田好，骨肉睽离不相保。半生郁郁利名愁，一夜白发惊霜草。

宦游安得比两翁，山肴村酿肩相从。手持鼗鼓声鼕鼕，何异击壤歌尧风。

崇安学官性嗜酒，返关兀坐无酒友。只使独醒看画图，隔林幽鸟闻提壶。
思佳客（秋扇）
高观国（宋代）

入手西风意已羞。不须玉斧为重修。扑萤凉夜沈沈月，障面清歌澹澹秋。

休弃置，且迟留。可怜又向箧中收。莫教暗损乘鸾女，汉殿凄凉万古愁。
问邵武守刘无竞逊求邵武红硃三首
王迈（宋代）

见说归装只载书，书囊拍塞载红硃。
不知滴露研磨剩，惠我刀圭点易无。
送李象山趋朝二首
陈造（宋代）

书肘讵容掣，筝柱不可胶。
付事多其防，职业自寂寥。
颇思圆机士，细苛举纲条。
宰邑古难之，茹苦耐煎熬。
百抑不一扬，推波益惊涛。
由来法愈密，只为下所操。
一饥驱我出，铜墨强折腰。
捩翅著笼中，侧睨鹏冲霄。
平生有知己，持橐贰铨曹。
君来定倒屣，道我不自聊。
原推变通术，雾雨均枯焦。
而况代舍旧，肯惜引手劳。
洗马涧
韩维（宋代）

飘花拂柳巧萦回，回处朱阑压岸苔。安得扁舟系林下，共看清月入波来。
留题婺州孝顺镇寺
慕容彦逢（宋代）

处静未有计，徒劳真可伤。山僧应笑我，只为斗升忙。
江城子 庚寅年，通仙观醮罢复徊，不遂本愿
尹志平（元代）

玉河别后出西山。晓霜寒。过重关。书疏相邀，须索赴清坛。度死超生虽好事，年已暮，鬓成斑。修真未就积功难。炼心宽。悟真闲。造化功夫，都在片时间。斡转玄机全至德，无可欲，列仙班。
即事 其三
葛胜仲（宋代）

诸公衮衮上岩廊，济世无能分退藏。所止先名大隐洞，平生本望秘书郎。

画成顾失一卮酒，箭蹶空穿百步杨。幻界光阴凛无几，养生从此学长桑。
除夜小舟中雨不止而作雪寄德麟
李之仪（宋代）

醉侣今何在，寒灯倍黯然。却应听雨梦，犹是散花天。

老境不自得，客程谁我怜。晓钟催去路，明日又新年。
晚出田间
汪炎昶（宋代）

疑有沮溺辈，耦耕尚依依。
倘遂一晤晤，足慰千载思。
散策靡所值，田间步委蛇。
草露问棕屐，荇风凄葛衣。
遥宛已薪月，高原尚斜晖。
九经堂
韦骧（宋代）

屹屹危堂近紫烟，傍堂双桧亦参天。四时风月收罗尽，千里山川瞩望全。

阮屐登来何必蜡，陶琴携上不须弦。赐经虽缺名犹在，此乐终为古所贤。
书事和韩子华舍人
梅尧臣（宋代）

见凭蝴蝶过墙飞，却梦翩然入绮闱。
欲扑翅轻萦不住，觉时疑有粉沾衣。
后楼感事
周家禄（清代）

寂寂高楼俯水滨，喧喧龙鹤竞残鳞。帆开云影移书幌，花落风枝损砚尘。

衰病渐看成废物，艰难无处著闲身。江南四月鲥鱼美，何必猪肝苦累人。
别仓使二首
陈文蔚（宋代）

千里江头访故人，事虽论旧道弥新。
县知一味忧勤意，要活九州穷困民。
秋月洞明波底影，祥风潜有雪中春。
荒山僻峰雪深处，无惜遄驱六辔均。
赠大中镇国长老
沈辽（宋代）

昔从东南来，税驾依金地。迎风步峻阁，始眺澧阳市。

苍茫烟雾下，一水萦如袂。夷落杂连峰，精庐遥相峙。

宅土信羁客，杜门忽弥岁。风云一萧散，身世两无累。

怀归怅有感，史迁念留滞。引脰企昔游，野马埋苍翠。

何时篮舆去，复将老师值。请扫岩下石，为述空王偈。
曹娥庙
胡仲弓（宋代）

黄绢碑残香草生，当时泪眼不曾晴。
至今流水声呜咽，犹是曹娥哀怨声。
陇头水
员半千（唐代）

路出金河道，山连玉塞门。旌旗云里度，杨柳曲中喧。

喋血多壮胆，裹革无怯魂。严霜敛曙色，大明辞朝暾。

尘销营卒垒，沙静都尉垣。雾卷白山出，风吹黄叶翻。

将军献凯入，万里绝河源。
和安溪祖闻寇 其一
陈岳（明代）

老年人似锁笼雕，减却凌霜意气骄。万里无由瞻北阙，一缄谁拟及东朝。

秋风白苧宁衣越，晚节黄花不属姚。凉月望来清露冷，直容看彻九重霄。
题姜舜民竹深处次苏雪溪韵
陈颢（元代）

结茅竹里似岩栖，面面窗开翠色迷。
长听雨来虚榻外，不知日转曲阑西。
奚奴扫地收新箨，吟客敲门看旧题。
几欲相寻无路入，鹧鸪何处隔烟啼。
题京口高资包氏壁
萨都剌（元代）

肩舆晓踏新晴出，山色青青上客衣。昨日千林风雨过，满田白水鹭鸶飞。
和别驾喜雨四绝
魏了翁（宋代）

夏畦活活翠芊绵，起视微云尚黯然。
底事化工浑不费，笑余何敢更贪天。
送阎中孚郎中知磁州
梅尧臣（宋代）

箫管梁王台，风雪邯郸道。
君行守赵城，我向夷门老。
持麾邦寄重，歌裤民欣早。
重冈古猎场，惊兔离衰草。
寄李寄亭丈 其一
毛国翰（清代）

钟阿蹑屩如何点，藤笈藏经忆沈郎。平世岂无真隐士，深山犹有旧书堂。

肯将著作随时俗，独向风尘老醉乡。白发黄冠仍健在，几时相访绿萝庄。
新霜
杨万里（宋代）

得得今年未有寒，天公小靳不全判。
欲呈瑞雪飞花样，先遣浓霜起草看。
瓦脊生尘总琼玉，梅梢著粉忽琅玕。
老夫到老嫌冬热，十指朝来出袖难。
张守有和章复次韵三首
陈造（宋代）

一骨万金知未惬，五云七字不妨赊。
此翁久断扬州梦，径付凝香旧主家。
朝云集句诗七言律诗 其三
孙蕡（明代）

三生石上旧精魂，化作阳台一段云。词客有灵应识我，碧山如段又逢君。

花边古木翔金雀，竹里香云冷翠裙。莫向西湖歌此曲，清明时节雨纷纷。
应百里李天益来求作奉川十咏似之 其八 石夫人
陈著（宋代）

千尺嶙峋直立形，流传神应挟风霆。石身本聚山川气，便是人心聚处灵。
送秦漕
徐积（宋代）

以身送客情几何，以心送客情最多。任意所之无远近，不论山险与风波。
答刘季孙
晁补之（宋代）

高台撷黄菊，独上忆同登。
灌木闲相揖，寒鸦偶自朋。
酒怜旁舍熟，赋喜故人能。
寂寞西风里，篮舆兴可胜。
卧病喜惠上人、李炼师、茅处士见访，因以赠
权德舆（唐代）

沈疴结繁虑，卧见书窗曙。方外三贤人，惠然来相亲。

整巾起曳策，喜非车马客。支郎有佳文，新句凌碧云。

霓裳何飘飘，浩志凌紫氛。复有沈冥士，远系三茅君。

各言麋鹿性，不与簪组群。清言出象系，旷迹逃玄纁.

心源暂澄寂，世故方纠纷。终当逐师辈，岩桂香氲芬。
酬余求之二首
裘万顷（宋代）

枕中久已黄粱熟，镜里从教白发垂。
但得渔樵分半席，此生何必要人知。
赋得自君之出矣（二首）
马湘兰（明代）

自君之出矣，怕听侍儿歌。
歌入离人耳，青衫泪点多。
题饶世英所藏钱舜举四季花木海棠
虞集（宋代）

睡起多情思，依稀见太真。一枝红泪湿，似忆故宫春。
得闲亭
许棐（宋代）

柳风虽小丝丝袅，花雨无多点点香。惟有吟毫闲未得，染红濡绿一春忙。
寄题仰止亭
曾丰（宋代）

庐陵江浒路穷处，舟子不容仙子渡。
岂意一篙落手来，而资双子凌波去。
睥睨大海如江然，杯渡佛轻篙渡仙。
休负知津惟我是，且从登岸看谁先。
杯渡之杯人所怪，大块中含几沙界。
或云芥纳须弥山，细视芥焉杯则大。
彼细莫细于一芥，一芥要之犹有内。
彼大莫大于两块，两块要之犹有外。
内外相形费融会，未忘所仰亭勿坏。
吾细无内莫能碎，吾大无外莫能载。
念奴娇
赵希蓬（宋代）

功名富贵，算到头，怎免委沟填壑。曳钓抱琴秋水畔，肯与微官空缚。五亩苍阴，一丘寒碧，说甚凌烟阁。静观物理，从他荣悴开落。

任待人谷鸣雏，不须歆艳，免使朝南岳。脩竹长松常与伴，更有寒梅堪约。夜且三更，西风万籁，入耳悲猿鹤。从头洗去，更无一点圭角。
送朱翌赴召
胡寅（宋代）

青松出涧底，志已楝梁真。
平生饱霜雪，岁晚中寻茺。
屈伸谅有饱，穷达是所遇。
如君才与学，八面有余裕。
志修文自昌，阨守愈固。
已甘韫匵藏，宁原莫邪铸。
急趋冠盖林，万里便跬步。
饱来则卿相，慎勿负平素。
霜繁千嶂晚，天阔三江注。
倘遇子陵台，为我一回雇。
春草碧 次韵酬复孺
钱应庚（元代）

折冲尊俎谈兵略。还记五湖船，烟波约。东邻有客归来，应讶山烟瘦如鹤。问讯旧玄都，今非昨。当年锦里依稀，青山似削。天地一蘧庐，从栖泊。西园长记前游，乘兴重来看阑药。白首友于情，同忧乐。
西林三十二景诗 其五 息矶
安绍芳（明代）

垂纶非羡鱼，聊复亦尔尔。不知红尘中，何处无芳饵。

却笑磻溪翁，老与人间事。
乌尤山
张方（宋代）

竹桥沙水乌尤渡，绝壁孤崖意气骄。
故与凌云分半坐，僧窗假寐见金焦。
诗一首
元绛（宋代）

闽山过尽见吴山，天载天涯五马还。
旧列未归青琐闼，余生方马玉门关。
林蛮迤逦平无数，星斗阑干近可攀。
回首冶城何处所，只应烟雨渺茫间。
七月十九夜
田雯（清代）

秋夜三更尽，今宵尚在家。可怜一尊酒，明日又天涯。

僮仆催行李，园林噪暮鸦。镫前看白发，老泪数行斜。
葡萄
朱弁（宋代）

葡萄产西域，汉使斸根回。自到中原后，先从上苑栽。
长垣道中作
司马光（宋代）

极目王畿四坦然，方舆如地盖如天。
始知恃险不如德，去匀胜残已百年。
禅人并化主写真求赞
释正觉（宋代）

肃萧而秋，万化潜收。
英英而春，群彙舒伸。
天地之间谁造物，枢机之发是何人。
次韵阎资钦提举东安道中
释德洪（宋代）

父老扶携看使华，那知勋业在咨嗟。人生安得颜长少，岁暮今惊日欲斜。

谩有清诗敏风雨，空馀醉墨走龙蛇。应怜妙语如芝菌，不吐青林吐卧槎。
洛阳试院楼上新晴五绝
苏辙（宋代）

缥缈危谯面面山，朝来云作雨潺潺。
忽然风卷归何处，百里阴晴反掌间。
春寒效李长吉体
欧阳修（宋代）

东风吹云海天黑，饥龙冻云雨不滴。
嗔雷隐隐愁烟白，宿露无光瑶草寂。
东皇染花满春国，天为花迷借春色。
呼云锁日恐红蔫，几日春阴养花魄。
悠悠远絮萦空掷，愁思织春挽不得。
高楼去天无几尺，远岫参差乱屏碧。
题东观壁
谢枋得（宋代）

观外好看船往回，观中几度见桃开。
常瞻紫气青牛去，又带白云黄鹤来。
天地无情搔短发，古今多变付残杯。
醉中尚有醒时眼，不信玉山人可推。
摸鱼儿（咏小园晚春）
卫宗武（宋代）

小林峦、一年芳事，乱红还又飞雨。生香冉冉花阴转，云擘满空晴絮。游宴处。看乐意相关，庭下胎仙舞。歌声缓度。任圆玉敲寒，飞觞传晓，未许放春去。

闲中趣。明月清风当户。莘莘容屋陈俎。翦裁妙语频赓唱，巧胜郢斤般斧。心自许。拚凋景颓龄，为莺俦燕侣。同盟会取。共花下小车，竹间三径，长作老宾主。
阁试赋得秋菊有佳色八韵
于慎行（明代）

晔彼黄金萼，翛然白露天。馨香堪自葆，颜色为谁鲜。

零落玄都蕊，萧疏灞上烟。亭亭凉雨后，冉冉晓霜前。

小苑寒无奈，疏篱翠可怜。餐英骚客赋，送酒逸人眠。

不为春华少，其如晚节坚。撷芳未云已，闻雁夕阳边。
颂古三十八首
释慧方（宋代）

三种病兮二种光，法身於此露堂堂。
时人不会个中意，犹把汉身谩度量。
曾裘父寄二绝并呈审知一再次韵前以寄曾后寄
赵蕃（宋代）

向来共和有羊何，今见公才十倍过。
可念此身如垢镜，要须著手为揩磨。
和章守三咏·右披云楼
黄公度（宋代）

飞楼跨危堞，云雾晓披披。
形胜供临眺，公馀来燕宜。
江横睥睨阔，山入绮疏奇。
风月本无价，君侯况有诗。
送林南山还里二首 其二
游朴（明代）

羊肠已熟世途颇，一笑归兮鬓未皤。白璧谩云吾道是，青山转识主恩多。

翟公门在堪罗雀，内史书成足换鹅。若过田间逢醉尉，不须嚄唶问前呵。
由富阳至龙游
史申义（清代）

沙禽亦无数，格格野塘秋。孤棹有时泊，远山相向愁。

月明乌桕树，人散白蘋洲。何处津楼上，无眠听棹讴。
句
周孟阳（宋代）

地高多与风云会，天近尝为日月邻。
醉题邑宰南塘屋壁
徐夤（唐代）

万古清淮照远天，黄河浊浪不相关。县留东道三千客，

宅锁南塘一片山。草色净经秋雨绿，烧痕寒入晓窗斑。

闽王美锦求贤制，未许陶公解印还。
白云洞宴集呈何子明
韦宪文（明代）

洞主何年开胜地，故人此日共清歌。石炉缥缈香烟细，云磴纡清王溜多。

鹿洞风花瞻具美，兰亭觞咏问如何。嗟予未尽穷源意，空叹年华一掷梭。
题邓弥之白香亭诗稿 其一
许振祎（清代）

泪河西注返湘舟，死尽浮生旧匹俦。岂忍衰龄为远别，更堪一诀是千秋。

贤名信有蛇年厄，旅寓终罹鵩舍忧。我恸匪关知己尽，四朝文献恐难求。
贺吉州李守腊雪
杨万里（宋代）

仁侯妙手作庐陵，民歌敏惠如神明。
歌声动天天降瑞，一夜幻出琼瑶城。
丽谯一新玉楼观，郡治别起银设厅。
晓上青原台上望，千门万户皆水晶。
八邑山川一千里，尽种琪树玑为英。
幕僚秉烛争入贺，老夫抱病独僵卧。
寄言贺客此未奇，来年玉粒滑流匙。
万艘真珠贡京师，老夫已草周颂丰年诗。
和移剌继先韵三首 其一
耶律楚材（元代）

泽民我愧无术略，且着诗鸿慰离索。诗书满载升金山，弦歌不辍踰松漠。

世上元无真是非，安知今是而非昨。连城美玉涅不缁，百鍊真金光愈烁。

已悟真如匪去来，自然胸次绝忧乐。断梦还同世事空，浮云恰似人情薄。

尚记吾山旧隐居，松风萧瑟松花落。枕流漱石轻轩车，吟烟啸月甘藜藿。

春山寂寂春溪深，萧条庭户堪罗雀。而今不得安疏懒，自笑绦笼困雕鹗。

勉力龙庭上万言，男儿志不忘沟壑。
和张邦兆秋兴三首 其一
祁顺（明代）

林木萧骚万窍号，帝城秋色与天高。一轮明月思千里，两鬓西天惊二毛。

道路几时能税驾，江山随处可挥毫。邀朋共作新晴赏，怪得诗豪酒更豪。
秋兴三首 其一
张耒（宋代）

八月禾黍熟，登高望川原。山河豁清霁，风日开明鲜。

晴光散草木，馀爽厉渊泉。飘飘孤飞鹘，击搏无留拳。

幽独感摇落，端居惊岁年。谁为知心者，赖有浊醪贤。
青县舟中早发
高凤翰（清代）

鼓舵凌清晓，推篷坐拥衾。波流双桨影，树落半塘阴。

沙鸟云汀小，人烟水市深。几声欸乃曲，萧瑟送秋音。
晚登献花岩小星槎
安希范（明代）

临高徙倚一麃栏，虚槛平收色界宽。天阙楼台疑蜃结，帝城形胜信龙蟠。

僧归萝径炊烟暝，客坐松寮落日寒。寂寂禅房孤磬发，轻风断续度旃檀。
浣溪沙 其二
李之仪（宋代）

雨暗轩窗昼易昏。强敧纤手浴金盆。却因凉思谢飞蚊。

酒量羡金如鹄举，寒乡怜我似鸱蹲。由来同是一乾坤。
下竺寺
周野斋（宋代）

静看唐人刻，相连坐石阴。
鸟呼留客意，果熟住山心。
野水流诗叶，天香袭道林。
云根有桂树，应待月中寻。
为槎客题小桐溪山馆图
秦瀛（清代）

山人著书好，家住小桐溪。岚气穿林合，松阴与屋齐。

看云孤鹤过，傍渚一禽啼。白发吾将隐，寻君共杖藜。
蚁饮研槽歌
朱涣（唐代）

晴窗棐几风日舒，呼童汲水供蟾蜍，
涓流入研玄颖濡。一蚁蟾蟾爰来趋，
须臾十百与之俱。前后有行不乱踰，
宛若徙穴舁腐余。想应燥吻脣颊枯，
清梦思欲吞江湖。摇尾羞作涸辙呼，
奋迅恰如东海鱼。物生天地小大殊，
饥食渴饮皆同涂。矧尔有灵非至愚，
大槐南柯名利区。一梦而觉惊幻虚，
尔其听我毋睢盱。尔吭既沃腹既腴，
归安其藏勿浪逋。阶前群儿政嬉娱，
以指划土縻尔躯。
闻鸡
文天祥（宋代）

军中二十日，此夕始闻鸡。
尘暗天街静，沙张海路迷。
铜驼随雨落，铁骑向风嘶。
晓起呼詹尹，何时脱蒺藜。
閒身
释文珦（宋代）

闲身出尘表，世鞅讵能绝。
真若寒崖松，凌傲几霜雪。
枝叶任生枯，唯自老根节。
更有无心云，油然足怡悦。
题崔白访戴图
刘克庄（宋代）

好事过子云，摘仙访贺老。
载醪谈文字，其乐侔击考。
子猷稍崖异，入剡殊草草。
船头一籧篨，船尾一村僚。
扬滕巽怒，飘瞥林岫缟。
何曾携爨具，清景自可饱。
溪边处士庐，雪深无人扫。
肯来斯已奇，倏去良亦好。
游子有饥色，主人省行搅。
异世觉绘事，拊掌为绝倒。
和曾吉父求梅于谹父二章 其一
王洋（宋代）

沙觜冰消水上波，春风初不奈梅何。雪中犹恐迷真色，残雪如今得似么。
和汤倅春雪
虞俦（宋代）

雪瑞元来竟不空，丰年消息喜潜通。
故怜梅老扶衰白，未放桃夭嫁小红。
夜动檐花犹带雨，晴看陇麦待摇风。
强颜追逐新年事，倍费天人剪水工。
六铢五首
白玉蟾（宋代）

我醉辄指麾，莫向太帝说。
要炼五彩石，去补西天缺。
追和李太白姑熟十咏 其十 天门山
郭祥正（宋代）

巨灵擘苍山，势分金阙对。月引晓岚交，江翻寒影碎。

双凫落人间，千帆出天外。我欲往高吟，凌虚踏烟霭。
麦
晁公溯（宋代）

层云挟雨来，四郊树木苍。
东风吹春促，尚带花药香。
年华不可驻，倏见夏日长。
近传陵陂麦，宿昔青已黄。
隣舍思煮饼，隔墙闻沸汤。
里胥忽在门，先当输官仓。
渔家傲
欧阳修（宋代）

叶重如将青玉亚。花轻疑是红绡挂。颜色清新香脱洒。堪长价。绡丹怎得称王者。

雨笔露笺匀彩画。日炉风炭薰兰麝。天与多情丝一把。谁厮惹。千条万缕萦心下。
寄旧友张汉杰二首 其一
刘鹗（清代）

几度思君欲白头，凄然常隐去年秋。此心恨杀中澪水，不向栖霞楼畔流。
次韵道卿喜贼平
周紫芝（宋代）

无人试请一长缨，贤似防胡万里城。共说庙堂初奏凯，似闻淮里已无兵。

黄头父老农桑晚，白面将军剑佩荣。息马投戈知有日，黑山青犊已先平。
城上对月，期友人不至
白居易（唐代）

古人惜昼短，劝令秉烛游。况此迢迢夜，明月满西楼。

复有盈尊酒，置在城上头。期君君不至，人月两悠悠。

照水烟波白，照人肌发秋。清光正如此，不醉即须愁。
使粤道出益阳雨后口占 其二
黎民衷（明代）

楚天西去夏云飞，山径芳菲落未稀。何处南薰还一奏，野花香满使臣衣。
题吴匏庵东庄诸景二十首 其十五 折桂桥
石宝（明代）

折桂桥尚存，折桂人已矣。时有桥畔人，拾得桂花子。
游惠阳西湖四首 其一
薛侃（明代）

三三复两两，共偿丰湖约。谁云无管弦，鱼鸟皆成乐。
下泊宫
陈辅（宋代）

咸阳龙虎此飞升，二弟东山道亦成。
不见棠梨司命宅，空馀丹井一泓清。
望海寺
龚用卿（明代）

海上石山山上寺，寺中惟有一山僧。
自耕数亩荒田地，独守寒庐夜夜灯。
崇山图七贤诗
张嵲（宋代）

两山列影作眉愁，尽付襄江一鉴收。
问讯风光应更好，赋诗谁与共清流。
那日获诣芳园窃见新栽丛竹萧然可爱不能无诗辄献五章望垂台顾 其三
李至（宋代）

疏篱簇簇湘江畔，翠美森森淇水边。争似移归深院里，真同画水后堂前。

粉筠应惜裁龙笛，霜锸还惊断马鞭。不是多情谁解爱，手栽吟绕溉新泉。